
A pilóta nélküli légijárművekkel való bűnelkövetés

A téma aktualitását a rohamléptekkel gyarapodó piac adja, melyen egyre több az alacsony
árkategóriába tartozó, egyszerűen üzemeltethető gép. A drónozás ebből kifolyólag ma már
mindenki számára elérhető, ez szélesíti a jogszegő magatartások spektrumát. Fel kell tenni a
kérdést, hogy hol húzódik a határ a technika fejlődése és az alapvető emberi jogok tiszteletben
tartása között.
Strukturális szempontból a dolgozatban pilóta nélküli légijárművek felépítésével és működésük
alapelveivel találkozhat először az olvasó. Ezáltal átfogó képet kap arról, hogy milyen gépek
tartoznak pontosan a pilóta nélküli légijárművek megnevezése alá és milyen alapvető
sajátosságokkal rendelkeznek az egyes alfajok.
Ezt követően részletezésre kerül a hazai drónreptetés szabályozási háttere és a téma
szempontjából fontos definíciók.
A dolgozat a vizsgált téma vonatkozásában kitér a ne bis in idem elv alkalmazási nehézségeire,
valamint kutatja a pilóta nélküli légijárművek reptetéséhez szükséges vezetői engedélyek
tulajdonságait.
A kutatás szívét a Büntető Törvénykönyvről szóló 2012. évi C. törvény Különös Részi
tényállásainak részletes vizsgálata adja. Ebből kiderül, hogy megannyi deliktum elkövetési
eszközeként, olykor elkövetési tárgyaként szolgálhat drón.
Összességében megállapításra került, hogy a hazai drónszabályozás szerteágazó és hiányos, e
tekintetben reformálásra szorul, azonban új pilóta nélküli légijárműre specializálódott
büntetőjogi tényállások alkotására nincs szükség.
A szerző saját magának tulajdonított eredményeként említhető a drón reptetésére
feljogosító engedély vezetői engedély mivoltának megállapítása és az ebből levont
következtetések, illetőleg az üzemeltetéshez kapcsolódó kérdések tisztázása. Az egyes
Különösrészi tényállások vizsgálata a pilóta nélküli légijárművek vonatkozásában is a szerző
saját kutatási eredményei körébe tartozik. A dolgozat egyfajta felhívásként is szolgál a
drónokban rejlő kockázat felismeréséhez. Célja, hogy átfogó képet kapjon az olvasó a
drónokról, azok működtetési szabályairól és a bennük rejlő veszélyről.



